Innocentius episcopus, servus servorum Dei, venerabili fratri...... Autissiodorensi episcopo, salutem et apostolicam benedictionem. Solet annuere sedes apostolica piis votis et honestis petentium precibus favorem benivolum impertiri. Sane tuis hec nobis litteris intimasti, quod cum in Autiss. ecclesia pauci essent matricularii et custodes, ut preter matricularios illos quos sacrista Autissiodorensis in eadem ecclesia tenetur habere, tres in eadem, unum videlicet clericum, et duos laicos ordinasti, ut multiplicatis custodibus et ministris, que agenda sunt in eadem ecclesia agantur commodius, et res ipsius fidelius et diligentius conserventur matriculariis illis certis redditibus ab ecclesiis de Vermentone et Bitriaci, et denariis Pentecostalibus de Varziaco percipiendis de assensu et voluntate Autissiodorensis capituli assignatis. Ut igitur ordinatio matriculariorum ipsorum et assignatio reddituum illis factarobur possit firmitatis habere, nobis humiliter supplicasti, ut eas apostolico dignaremur munimine roborare. Nos igitur tuis precibus annuentes quod a te super his pie ac provide factum est, capituli tui accedente consensu, ratum habentes autoritate apostolica confirmamus, et presentis scripti patrocinio communimus. Nulli ergo omnino hominum liceat hanc paginam nostre confirmationis infringere, vel ei ausu temerario contraire. Si quis autem hoc attemptare presumpserit, indignationem omnipotentis Dei, et BB. Petri et Pauli apostolorum ejus se noverit incursurum. Datum Laterani, decimo quarto kalendas februarias, Pontificatus nostri anno sexto decimo.